Monte Carlo -ralli 2022

Monte Carlo -ralli 2022 (virallisesti 90. Rallye Automobile de Monte-Carlo 2022) oli rallin maailmanmestaruussarjan kauden 2022 avausosakilpailu. Se ajettiin 20.–23. tammikuuta. Kilpailukeskus sijaitsi Monacossa, ja reitti koostui 17 erikoiskokeesta, joiden yhteispituus oli 296,03 kilometriä. Kilpailun voittivat M-Sportin Sébastien Loeb ja Isabelle Galmiche. Loebista tuli 47-vuotiaana MM-rallihistorian vanhin kilpailun voittanut kuljettaja.

Tapahtumat 
Kilpailun kaksi ensimmäistä erikoiskoetta ajettiin pimeällä torstai-iltana. Parhaiten niistä suoriutuivat kokeneet Sébastien Ogier, joka ajoi molemmille pohja-ajan ja johti rallia illan päätteeksi, ja Sébastien Loeb, joka jäi Ogierista 6,7 sekuntia. Parhaassa vauhdissa olivat Toyotat ja Fordit, kun taas Hyundai-kuljettajilla oli vaikeampaa.

Perjantaina ajettiin kuusi erikoiskoetta. Aamun ensimmäisellä erikoiskokeella liukkaat olosuhteet tuottivat ongelmia. Ogier ja Elfyn Evans kolhaisivat autojaan kaiteeseen, Thierry Neuville ja Takamoto Katsuta pyörähtivät. Adrien Fourmaux puolestaan osui kallioon, kaatoi autonsa ja pyöri alas rinnettä. Vastaavat olosuhteet jatkuivat päivän toisella ja kolmannella erikoiskokeella. Loeb ajoi aamun kaikille kolmelle erikoiskokeelle pohja-ajat ja nousi kilpailun johtoon 10,6 sekunnin erolla toiseksi nousseeseen Evansiin. Ogier oli kolmantena 13 sekuntia Loebistä jääneenä. Loebista tuli samalla vanhin MM-rallia johtanut kuljettaja. Rengashuollon jälkeen samat kolme erikoiskoetta ajettiin iltapäivällä toistamiseen. Loeb ajoi jälleen pohja-ajan päivän neljännelle erikoiskokeelle, mutta seuraavilla erikoiskokeilla nopeimmin ajoivat Gus Greensmith, jolle pohja-aika oli uran ensimmäinen, ja Ogier. Loeb johti silti edelleen rallia 9,9 sekunnilla ennen Ogieria, joka nousi jälleen kokonaistuloksissa Evansin edelle.

Lauantain ohjelmaan kuului viisi erikoiskoetta. Olosuhteet vaihtelivat, ja tallit lähtivät päivään erilaisilla rengastaktiikoilla. Päivän ensimmäisen erikoiskokeen nopein oli Evans ennen Kalle Rovanperää, joka oli ollut vaikeuksissa oikeiden säätöjen löytämisen kanssa ja jäänyt kärjestä minuutteja. Toiselle ja kolmannelle erikoiskokeelle pohja-ajat ajoi Ogier, joka nousi ensin Loebin kanssa tasa-ajalla rallin johtoon ja sitten hänen ohitseen. Ilman talvirenkaita päivään lähteneet Hyundait olivat vaikeuksissa lumisella ja jäisellä kolmannella erikoiskokeella. Suurin kärsijä oli kuitenkin Evans, jonka auto liukui mutkassa leveäksi ja jäi jumiin rinteeseen. Kolmanneksi hänen ohitseen nousi Craig Breen. Kahden viimeisen erikoiskokeen nopein oli Rovanperä, joka nousi kilpailussa neljänneksi. Ogier kasvatti rallin kärjessä johtoaan 21,1 sekuntiin.

Sunnuntaina ajettiin rallin viimeiset neljä erikoiskoetta. Aamupäivän kahden erikoiskokeen pohja-ajat ajoivat Loeb ja Neuville, mutta kokonaistilanteessa Ogierin johto kasvoi 24,6 sekuntiin. Kolmannella erikoiskokeella Ogier kärsi kuitenkin rengasrikon ja putosi kokonaistilanteessa 9,5 sekuntia pohja-ajan ajaneen Loebin taakse. Rallin päättäneellä Power Stagella Ogier otti varaslähdön ja sai kymmenen sekunnin aikasakon. Loeb voitti kilpailun jäätyään Ogierin erikoiskoeajasta yhdeksän sekuntia. Ilman Ogierin aikasakkoa hän olisi voittanut puolen sekunnin erolla. Kolmanneksi tuli viimeisen päivän varmistellen ajanut Breen. Ogierin aikasakon myötä Power Stagen voiton ja sen tuomat viisi lisäpistettä otti Rovanperä.

WRC2-luokkaa johti torstain jälkeen Eric Camilli ennen Andreas Mikkelseniä. Mikkelsen nousi kilpailun kärkeen perjantaina Camillin ajettua ulos kuudennella erikoiskokeella, mutta Stéphane Lefebvre ohitti hänet päivän viimeisellä erikoiskokeella. Lefebvre kuitenkin menetti johtonsa lauantaina ajettuaan mutkan leveäksi ja kolhittuaan autoaan niin, että yksi renkaista irtosi. Mikkelsen nousi jälleen johtoon ja piti sen kilpailun loppuun asti. Toiseksi tuli Erik Cais. Nikolai Grjazin nousi lopulta kolmanneksi, vaikka kärsi torstaina ongelmista ja oli jäänyt lähes kolme minuuttia luokan kärjestä. WRC3-luokan voitti Sami Pajari ennen Jan Černýä.

Pohja-ajat

Tulokset

WRC2

WRC3

Lähteet 

MM-rallikausi 2022
Monte Carlo -ralli